**НАЈЧЕСТИ ПРОФЕСИОНАЛНИ ЗАБОЛУВАЊА КАЈ РУДАРИ ВО РУДНИЦИ ЗА ОЛОВО-ЦИНКОВА РУДА**

Величкова, Н., Петрова, Б. Висока здравствена школа, Факултет за медицински науки, Универзитет “ Гоце Делчев ” Штип

 **Воведен дел:** Изложеноста на загадување на амбиенталниот воздух со тешки метали, е поврзана со голем број на заболувања, почнувајќи од транзиторни промени на респираторниот тракт и влошена белодробна функција, продолжувајќи до рестриктивна активност, посети на итна медицинска помош и хоспитализација.Ваквите здравствени последици се најмногу изразени кај рударите како професионално експонирани работници особено при подземна експлоатација на олово-цинкова руда. Синергизмот на современата механизација во рударството и емисијата на штетните гасови во работната средина претставуваат најголем професионален ризик за појава на функционални нарушувања во човековиот организам. Рударските работници согласно законските прописи се вбројуваат во категоријата на работници кои вршат работни задачи со зголемена опасност од повреди и заболувања. Поради тоа треба да бидат подложни на постојани медицински прегледи согласно Правилникот за работа и Законот за здравствена заштита.

 **Цели на трудот:** Да се изврши комплетен биолошки мониторинг и да се процени степенот на професионален ризик за појава на заболувања и акутни труења кај оваа категорија на работници, како и да се прикажат штетните и токсикокинетички ефекти на тешките метали и токсичните материи во рудниците за олово-цинкова руда „Тораница“ и „Саса“.

 **Материјал и методи:** Во истражувањето се вклучени 50 рудари од рудниците со подземна експлоатација на олово-цинкова руда „Тораница“ и „Саса“. Анализирани се условите на работната средина и нивното дејство врз здравствената и работна способност на експонираните работници. Користени се податоци и резултати од периодичните прегледи на работниците-рудари, извршени во Здравствен дом во Пробиштип и Делчево; податоци од прегледи во Примарната здравствена заштита во амбулантите за избран матичен лекар на работници-рудари во Злетово, Пробиштип и Македонска Каменица, како и податоци од хоспитализирани пациенти на Интерното одделение при Ј.З.У. Клиничка болница Штип.

 **Резултати:** Во периодот на изминатите 5 години, на Интерното одделение, при Ј.З.У. Клинички центар во Штип, хоспитализирани се 18 рудари од регионот на рудниците во Пробиштип, Злетово и Македонска Каменица, пациенти со симптоми на акутна интоксикација од јаглероден моноксид, како резултат на нивна директна експонираност при производството на олово- цинковата руда. На интерното одделение при Клиничка болница Штип, во изминатите 5 години, хоспитализирани се 34 пациенти-рудари од општините Пробиштип и Македонска Каменица, со хронични опструктивни бронхити и тешки оштетувања на белодробната функција. Кај 7 од пациентите со опструктивен синдром и токсичен трахеобронхит, направена е споредба на ЕКГ промените и кај сите е забележана синусна тахикардија, екстрасистоли, неспецифични промени на Т бранот и СТ сегментот. Освен наведените промени во респираторниот и нервниот систем, кај 42 испитаника констатирани се гастро-интестинални тегоби (гастрит), болки во бубрезите, анемија и постојана хипертензија Првичната клиничката слика на хронично труење со тешки метали се неспецифични општи симптоми како што е општа слабост, малаксаност до раздразливост и несоница. Само во изминативе две години на Интерното одделение, при Ј.З.У. Клинички центар во Штип регистрирани се 5 хоспитализирани пациенти со токсичен белодробен едем, кои завршиле со егзитус леталис и тоа 3 пациенти во 2008 год и 2 пациенти во 2009 год., кои имале повеќе од 25 годишен работен стаж во рудникот во Злетово.

 **Заклучок:** Констатираните и многу чести заболувања кај оваа категорија на работници укажуваат на професионален ризик во условите во кои работат тие. Најчести се белодробните заболувања од типот на хронична опструктивна болест, бронхоопструкција, пнеумокониози, силикози и други. Измените во хематопоетскиот систем и појавата на анемија е еден од најраните индикатори за дејството на оловото и останатите тешки метали. Рудниците сеуште претставуваат синоним за инстутуции со посебни услови и ризици, и покрај сите досегашни превземени мерки за санација и подобрување на условите на самото работно место. Наведените професионалните заболувања, инвалидитетот и морбидитетот кај експонираните рудари би се намалиле со превземање на редовни превентивни мерки, користење на заштитни средства во текот на работниот процес, редовни систематски прегледи, редовни мерења за контаминацијата на атмосферскиот воздух како и постојана негова деконтаминација.